邛州倅
作者：文同
朝代：宋

paragraphs: 將欲言治人，必先由正身。
身正人自治，此化行如神。
總總群聖書，論說尤諄諄。
後賢守爲法，不敢忘逡巡。
有欲著其迹，更假他物伸。
或取几杖明，或用盤盂陳。
或則銘於座，或則書於紳。
此皆貪道者，欲己日夕親。
涵泳既滋久，盛德光璘璘。
魯侯相門子，佩義而服仁。
來乘別駕輿，齒髪何青春。
開口議政事，條件皆有倫。
春露與秋霜，畏愛其吏民。
尚懼有片缺，不使其質純。
乃於廳事側，開軒承甲寅。
題曰三省堂，大構高榜新。
地古物象野，水竹清衣巾。
公暇每居此，寂嘿如隠淪。
冥心以自觀，外揣復內循。
一有所不逮，補綻無纖塵。
既已自作詩，文理相彬彬。
宛轉示明戒，欲使風俗淳。
愚重侯所存，再拜無辭頻。
待己固如此，賢哉君子鄰。
常願此基構，永不罹荆榛。
有壞則請修，使之名不泯。